En la présence de moy Pierre Armant, notaire royal en la ville et bailliage d’Aucerre, et des tesmoings cy après nommez, fut présent en sa personne honorable homme Blaise Mandame fermier général des fermes et aydes de l’élection de Tonnerre, lequel s’est addressé pardevers et aux personnes de Guyon Puissant sergent ordinaire à la recepte des deniers du roy d’icelle élection, estans en ladicte ville d’Aucerre, de Claude Raby et de Bonnet Huot sergens royaux ou bailliage d’Aucerre, ausquelz il a dict et exposé qui leur pleust mettre à exécution certaines contrainctes concernent le paiement desdites fermes et aydes allencontre des personnes y dénommez qui sont demeurans es environs de la ville d’Aucerre, offrant les paier et contanter de leurs peines et vacacions attandu que ledit Mandame est contrainct recouvrer iceulx deniers. Lesquelz ont faict ensemblement responce qu’il n’est possible mettre à exécution lesdictes contrainctes attandu qu’il faict dangereux par les villages estans aux environs de ladicte ville d’Aucerre par le moyen des troubles qui sont de présent en ladicte ville, et mesmes depuys le jour d’hier XXVe du présent moys advenus; et sans ce qu’ilz ne fauldroient de faire le deub de leur office. Et encoures ledit Puissant dict soy estre transporté esdiz villages où il avoyt trouvé empeschement par cause de guerre tellement qu’il a esté contrainct se retirer sans pouvoir faire aulcune dilligence touchant le recouvrement desdiz deniers. Dont et desquelles choses ainsi dictes et déclarées ledit Mandame m’en a requis acte à luy octroyé en ceste forme pour luy servir et valloir ainsi que de raison. Faict le XXVIe jour d’apvril l’an mil cinq cens soixante-huit, es présences, quand audit Raby, de Estienne Blandin et Jehan Thuault mariniers, et desditz Puissant et Huot de Estienne Caroge bolanger, et Laurent Monerie d’Aucerre. Signé Mandame, Puissant, Huot et Armant, avec paraphe.